

**Republika e Kosovës**

**Republika Kosova-Republic of Kosovo**

**Qeveria-Vlada-Government**

*Ministria e Drejtësisë – Ministarstvo Pravde - Ministry of Justice*

**Sqarim lidhur me reagimet e dy organizatave të shoqërisë civile për Projektligjin për ndryshimin dhe plotësimin e Ligjit për Këshillin Prokurorial të Kosovës**

***17 korrik 2023***

Pas pranimit të Aktgjykimit të plotë të Gjykatës Kushtetuese lidhur me shqyrtimin e Ligjit nr. 08/L-136 për Ndryshimin dhe Plotësimin e Ligjit nr. 06/L-056 për Këshillin Prokurorial të Kosovës, datë 5 prill të këtij viti, Ministria e Drejtësisë ka filluar ta trajtojë me prioritet hartimin e versionit të ri të Projektligjit për KPK-në, në përputhje me Aktgjykimin e Gjykatës Kushtetuese, opinionet e Komisionit të Venecias dhe në linjë me standardet ndërkombëtare për sistemin prokurorial.

Pas një procesi të gjatë të konsultimeve më të gjithë akterët, në takime të ndara dhe punëtori të përbashkëta, Ministria e Drejtësisë ka arritur të finalizojë versionin e ri i cili ishte proceduar dhe votuar në Qeveri më 12 korrik 2023.

Risitë kryesore të Projektligjit mes tjerash janë: ndryshimi i përbërjes, vendosja e kritereve shtesë për anëtarësi në Këshilli, fuqizimi i rolit të Këshillit, rritja e transparencës si dhe ndryshime të tjera përkatëse drejt rritjes së efikasitetit dhe sundimit të ligjit.

Sa i përket përbërjes së Këshillit, janë bërë dy ndryshime thelbësore:

1. Përbërja e përhershme 7 anëtarësh, e cila është në përputhje me Aktgjykimin e Gjykatës Kushtetuese (paragrafi 238), dhe e njëjta do të hyjë në fuqi nga 11 janari 2026. Mënyra e zgjedhjes së njërit nga anëtarët jo-prokurorë ka ndryshuar nga Ligji i kontestuar në Gjykatë duke i dhënë tani Avokatit të Popullit vetëm të drejtën e nominimit të anëtarit jo-prokurorë nga radhët e anëtarëve të organizatave të shoqërisë civile, dhe jo të caktimit, ngase caktimi/zgjedhja nga Avokati i Popullit drejtpërdrejt, ishte vlerësuar si jo-kushtetuese duke potencuar se kjo kompetencë i takon Kuvendit; dhe
2. Përbërja e përkohshme 19 anëtarësh, e cila është bërë me synim të arritjes së balancit në mes të anëtarëve prokurorë dhe jo-prokurorë, si dhe sigurimit të pluralizmit që kërkohet nga Aktgjykimi i Gjykatës dhe standardet e vendosura nga Komisioni i Venecias. Në kontekst të arritjes së balancit dhe pluralizmit, përbërjes aktuale prej 11 anëtarëve u shtohen edhe 8 anëtarë jo-prokurorë prej të cilëve dy anëtarë zgjedhën nga Kuvendi sipas nominimeve nga Avokati i Popullit dhe një pozitë rezervohet për anëtarin nga radhët e profesorëve të fakulteteve juridike. Në këtë përbërje, anëtarët nuk do të jenë me orar të plotë për dallim nga përbërja prej 7 anëtarëve. Këta anëtarë zgjedhen me mandate më të shkurtra deri në janar të vitit 2026, e cila edhe është përmendur si alternativë nga Aktgjykimi i lartpërmendur (paragrafi 380).

Në kontekst të balancit në mes të anëtarëve prokurorë dhe jo-prokurorë, përbërja prej 19 anëtarëve (10 anëtarë prokurorë dhe 9 anëtarë jo-prokurorë) është e njëjtë si në përbërjen prej 7 anëtarëve (4 anëtarë prokurorë dhe 3 anëtarë jo-prokurorë) dhe nuk mundëson dominim nga shumica parlamentare qeverisëse. Rrjedhimisht, përbërja e KPK-së në versionin e ri, është në përputhje me Kushtetutën dhe standardet e lartpërmendura.

Ndryshimi tjetër i trajtuar në versionin e ri ka të bëje më kuorumin për mbajtjen e mbledhjeve. Në përbërjen e përhershme prej 7 anëtarëve (e cila hyn në fuqi në janar 2026), kuorumi do të jetë 5 anëtarë, ndërsa në përbërjen e përkohshme prej 19 anëtarëve (e cila do të mbetet në fuqi vetëm deri në janar 2026), kuorumi do të jetë 12 anëtarë.

Sipas vlerësimit të Ministrisë, ky kuorum është në përputhje me Aktgjykimin e Gjykatës Kushtetuese (paragrafi 300). Kuorumi prej 5 anëtarëve ishte propozuar edhe në Ligjin e kontestuar në Gjykatë dhe i njëjti është vlerësuar se nuk cenon pavarësinë e KPK-së.

Si përfundim, Ministria e Drejtësisë thekson se të gjitha komentet dhe rekomandimet në procesin e hartimit të Projektligjit tashmë të votuar në Qeveri, janë shqyrtuar dhe një pjesë e konsiderueshme e tyre – të cilat kanë qenë në linjë me standardet kushtetuese, ndërkombëtare, me prioritetet e Qeverisë dhe synimin e reformës, janë përfshirë në Projektligj.

Versioni i ri i plotësim ndryshimeve të Ligjit për Këshillin Prokurorial, do t’i nënshtrohet procedurës së dy leximeve në Kuvend, dhe Ministria e Drejtësisë inkurajon të gjithë akterët dhe palët e interesuara të argumentojnë rekomandimet e tyre gjatë kësaj procedure për të cilat, Ministria është e gatshme gjithmonë të ofrojë sqarimet dhe kontributin shtesë të saj drejt finalizimit të procesit të reformimit të KPK-së, në përputhje me Kushtetutën dhe standardet ndërkombëtare.